Ane Halsboe-Jørgensen (S), 2023-02-23:
Tak til ordførerne.
For nogles vedkommende var det lidt længere taler med noget mere fortælling, og for andres vedkommende var det en kort tilkendegivelse af, at det her står man bag, men fælles for os alle sammen er, at der er en opbakning til det her.
Det bygger jo også på, at vi skal gå videre ned ad den vej.
Jeg vil også sige tak til arbejdsmarkedets parter, for der er lagt et kæmpe arbejde i de trepartsforhandlinger, som førte til den aftale om initiativer til at modgå seksuel chikane, som vi nu her i salen udmønter.
I dag sætter vi så et punktum for det lovgivningsmæssige ben i trepartsaftalen, og jeg er glad for, at vi med det her sikrer et bedre regelgrundlag i sager om seksuel chikane, hvilket jo også kan bidrage til den kulturændring, som flere af ordførerne også har været inde på er i gang, og som er nødvendig, hvis vi skal komme seksuel chikane til livs.
Det var et startkabel, der bredte samtalen om omfanget af seksuel chikane ud, både når vi taler på arbejdspladser og i samfundet i det hele taget.
Det var et wakeupcall for mange, også for dem, der måske ikke i første omgang havde forstået, hvor rodfæstet seksuel chikane er.
Og det var en åbning for, at mange af dem, der sad med oplevelser og erfaringer, faktisk havde en anledning til at fortælle om dem til alle os andre.
Også tak til de mange stemmer, som har bidraget til, at vi nu er der, hvor vi er i dag.
Lovforslaget er et udtryk for det fælles ansvar, som arbejdsmarkedets parter har taget alvorligt og har taget på sig.
Ændringen i arbejdsmiljøloven indebærer en tydeliggørelse af de ansattes pligter efter arbejdsmiljøloven.
Den solide forankring hos arbejdsmarkedets parter om trepartsaftalen og lovforslaget giver mig en stærk tro på, at der i høj grad er et ønske om og en vilje til ægte forandring ude på arbejdspladserne, når det kommer til seksuel chikane, og at arbejdsgiver- og lønmodtagerorganisationerne ser sig selv som ambassadører og bærere af den forandring.
Jeg anerkender, at der er nogle, der synes, at det her kunne gå mere radikalt til værks, men jeg mener faktisk, at både aftalen og lovforslaget er et udtryk for et balanceret kompromis, som sikrer opbakning bredt set blandt arbejdsmarkedets parter.
Jeg er også glad for, at der i trepartsaftalen er et stort fokus på vores elever og lærlinge.
Det er så vigtigt, at de unges møde med arbejdsmarkedet er en positiv oplevelse, og at de oplever, at der bliver taget hånd om deres trivsel.
Elever og lærlinge er ekstra udsatte, netop fordi de er så afhængige af deres lærepladser for at kunne gennemføre deres uddannelse.
Derfor skal der være et kontant fokus på forholdene ude på oplæringsvirksomhederne.
Lovforslaget står ikke alene.
Med initiativerne skabes der fokus på og også øget viden om seksuel chikane på den enkelte arbejdsplads.
Jeg er sikker på, at det her lovforslag sammen med de øvrige initiativer i trepartsaftalen er et godt afsæt for både den forebyggende indsats og en bedre håndtering af seksuel chikane på arbejdspladsen.
Med de ord ser jeg frem til Folketingets velvillige behandling.
Indtil videre tak for opbakningen, og jeg stiller mig naturligvis til rådighed for den forestående udvalgsbehandling.
Tak for ordet.